Document ID: 32007D0329

ODLOČBA KOMISIJE
z dne 2. maja 2007
o določitvi prehodnih ukrepov, ki odstopajo od Direktive Sveta 2002/53/ES glede trgovanja s semenom sorte Helianthus annuus, ki ni bila ocenjena za odporno na Orobanche spp., zaradi pristopa Bolgarije
(notificirano pod dokumentarno številko C(2007) 1822)
(Besedilo velja za EGP)
(2007/329/ES)
KOMISIJA EVROPSKIH SKUPNOSTI JE -
ob upoštevanju Pogodbe o pristopu Bolgarije in Romunije,
ob upoštevanju Akta o pristopu Bolgarije in Romunije ter zlasti člena 42 Akta,
ob upoštevanju naslednjega:
(1)
Na podlagi Direktive 2002/53/ES z dne 13. junija 2002 o skupnem katalogu sort poljščin (1) seme sort poljščin, sprejetih v skladu z navedeno direktivo ali v skladu z načeli, ki ustrezajo tistim iz te direktive, ni podvrženo nobenim tržnim omejitvam. Take sorte so objavljene v skupnem katalogu sort poljščin, v nadaljnjem besedilu „skupni katalog“, ki je sestavljen na podlagi nacionalnih katalogov držav članic.
(2)
Pomemben dejavnik za gojenje sort Helianthus annuus v Bolgariji je odpornost na Orobanche spp., sorte, ki niso odporne, pa je treba obravnavati za neustrezne. Vendar pa še ni znano ali so sorte, ki so jih druge države članice sprejele za uvrstitev v svoje nacionalnih kataloge, odporne na Orobanche spp.
(3)
Bolgariji je zato treba dovoliti, da na svojem ozemlju do 31. decembra 2009 prepove trženje s semenom sort, naštetih v skupnem katalogu, ki niso bile ocenjene kot odporne na Orobanche spp. To obdobje bo Bolgariji omogočilo, da s pomočjo preskusov in zbiranja podatkov oceni, ali so sorte Helianthus annuus, naštete v skupnem katalogu, odporne na Orobanche spp., in če je potrebno sprejem ustrezne ukrepe na podlagi Direktive 2002/53/ES.
(4)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
1. Z odstopanjem od člena 16(1) Direktive 2002/53/ES lahko Bolgarija na svojem ozemlju do 31. decembra 2009 prepove trženje s semenom sort Helianthus annuus, naštetih v skupnem katalogu poljščin, ki v okviru sprejema sort v nacionalni katalog niso bile ocenjene kot odporne na Orobanche spp.
2. Države članice v 20 dneh po uradnem obvestilu o tej odločbi drugim državam članicam in Komisiji predložijo seznam sort, ki so bile ocenjene za odporne na Orobanche spp. Ta seznam redno posodabljajo.
Skupni katalog sort poljščin navaja sorte Helianthus annuus, ki so bile ocenjene za odporne na Orobanche spp.
Člen 2
Ta odločba je naslovljena na države članice.
V Bruslju, 2. maja 2007

Labels: 3
15
18
6